– Aksjonene som var planlagte, men som nå legges på is, omfatter «uroaksjoner» i brukermiljø. Vi må også redusere noe i vårt forebyggende arbeid mot narkotikamisbruk, forteller politistasjonssjef Arne Vidar Hansen ved Bergen Nord politistasjonsdistrikt til BA.

– Mange saker på vent

De planlagte aksjonene var en del av arbeidet mot etablering av nye åpne russcener etter at Nygårdsparken ble stengt i fjor høst.

Årsaken til at slike aksjoner ikke blir gjennomført i Åsane og Arna nå, er blant annet at Bergen Nord politistasjonsdistrikt har for mange eldre saker som må etterforskes ferdig, sier Hansen.

– Derfor ser vi oss dessverre nødt til å ikke aktivt initiere aksjoner som vil øke mengden saker som ligger på vent. I tillegg er vi nødt til å bruke personell ved vakt og beredskap til å etterforske ulike straffesaker, uten at dette går på bekostning av liv, helse og trygghet.

Den anstrengte budsjettsituasjonen gjør også at de lar stillinger stå ubesatt for å holde budsjettet.

– Det påvirker selvsagt også vår etterforskningskapasitet, sier Hansen.

LES OGSÅ: Politiet i bydelene må kutte i bemanningen

Redusert også i vest

Også i Bergen Vest gjør en anstrengt ressurssituasjon at de har måtte redusere oppsøkende virksomhet i rusmiljøer de kjenner til.

– Slik situasjonen er nå med mange alvorlige straffesaker, har vi ikke kapasitet til å jobbe så mye forebyggende mot russcener som vi ønsker. Men vi lar det ikke gå ut over det forebyggende tverrfaglig arbeidet, sier politistasjonssjef Tore Salvesen til BA.

Han understreker at om de ser at rusrelaterte problemer øker på igjen, vil de omprioritere ressursene sine.

– Politiet må være der det er viktigst å være til enhver tid, men ressurssituasjonen er kritisk også hos oss, sier Salvesen.

– Bekymret

Morten Ørn, politistasjonssjef i Bergen Sør, forteller om en lignende situasjon som i de andre områdene.

– I år har ikke vi planlagt med den typen aksjoner mot narkomiljøer fordi økonomien ikke gir rom for det, men det er ikke slik at vi ikke jobber med narkosaker, sier han til BA.

Hansen i Bergen Nord er bekymret for at manglende aksjonering kan føre til at de ikke får forebygget nye rusmiljøer.

– Brukermiljøer vil i tillegg kunne oppleve at misbruk av narkotika kan skje mer uforstyrret, samt at publikum kan oppfatte at politiet ikke i tilstrekkelig grad tar slike saker alvorlig nok, påpeker han.

Egen innsatsgruppe i sentrum

I Bergen sentrum jobber en egen innsatsgruppe jobber nærmest 24 timer i døgnet uken rundt med å forebygge etableringen av nye åpne russcener.

Det forteller politistasjonssjef i Bergen sentrum Olav Valland til BA.

Blant tiltakene er mer synlig politi i Vågsbunnen og andre steder der det har vært tendenser til samling av rusavhengige – og selgere etter at Nygårdsparken stengte, sier han.

Valland mener arbeidet har hatt stor effekt.

– Om det ikke hadde vært for denne innsatsgruppen og arbeidet de gjør, ville utfordringene med rus i sentrum vært mye større, sier han.

LES OGSÅ: Finner sprøyter over hele sentrum etter at Nygårdsparken stengte

I likhet med kollegene ute i den andre bydelene i Bergen, skulle han likevel hatt mer ressurser til å drive forebyggende rusarbeid.

– Gruppen vår skal jo ha både ferier, fri og nattesøvn, så vi har ikke ubegrenset kapasitet, men det er bedre med en sko enn ingen sko, sier politistasjonssjefen i sentrum.